Traficul feroviar între staţiile Zam și Câmpuri Surduc se desfăşoară la această oră doar pe firul I, din cauza deraierii a cinci vagoane din compunerea unui tren privat de marfă, la ieşire din staţia Zam, înspre Câmpuri Surduc.

Trenul de marfă, care aparţine operatorului privat DB Cargo Rail România, are în compunere 20 de vagoane şi circula în tranzit pe relaţia Curtici – Giurgiu Nord. La faţa locului echipele feroviare de intervenţie ale Regionalei CF Timişoara vor acţiona pentru repunerea pe şină a vagoanelor cu un tren de ajutor cu vinciuri, care va fi îndrumat din staţia Simeria.

Cauzele acestui eveniment feroviar vor fi stabilite de comisia de anchetă.

Circulația feroviară se desfăşoară pe un fir, până la remedierea problemei. Vagoanele sunt descoperite, încărcate cu role de hârtie.

Vom reveni cu amănunte.